b'\n_START_ARTICLE_\nVerzologija\n_START_PARAGRAPH_\nVerzologija (stihoslovje, metrika, prozodija) je teorija verza, del literarne teorije.\n_START_SECTION_\nZgodovina\n_START_PARAGRAPH_\nZgodovinska predhodnica verzologije je metrika, ki je nastala v antiki kot prakti\xc4\x8dni nauk o merjenju zlogov znotraj kvantitativne verzifikacijezgrajene na opoziciji dolgi \xe2\x80\x93 kratki zlog. Izraz prozodija je soroden ve\xc4\x8d pomenom, ti\xc4\x8de se nauka o nagla\xc5\xa1evanju in dol\xc5\xbeini zlogov, v sodobnih zahodnoevropskih jezikih pa prevladuje kot oznaka za na\xc4\x8din verzifikacije. Od srednjega veka dalje so kodificirali metri\xc4\x8dna pravila zlogovne verzifikacije ter naglasne oz. silabotoni\xc4\x8dne verzifikacije.\n_START_SECTION_\nSodobna verzologija\n_START_PARAGRAPH_\nV sodobnem smislu se je razvila v 20. stoletju na temelju spoznanj modernega jezikoslovja (Ferdinand de Saussure) in literarne teorije. Francoski verz sta analizirala Paul Verrier in Henri Morier, nem\xc5\xa1ki verz pa Andreas Heusler. Veliko je k moderni verzologiji prispeval ruski formalizem (Viktor \xc5\xa0klovski, Osip Brik, Boris Ejhenbaum, Boris Toma\xc5\xa1evski, Jurij Tinjanov, Viktor \xc5\xbdirmunski). Iz tega kroga je iz\xc5\xa1el Roman Jakobson, ki je z raziskavami razlo\xc4\x8devalnih obele\xc5\xbeij jezika vplival na druga\xc4\x8dno razumevanje verza. Pod njegovim vplivom je nastala strukturalna poetika: verzologiji je najve\xc4\x8d prispeval ruski strukturalist Jurij Lotman z analizami pomenotvornosti ritmi\xc4\x8dnih in evfoni\xc4\x8dnih razse\xc5\xbenosti pesni\xc5\xa1kega jezika. Na podlagi generativne gramatike Noama Chomskega sta Morris Hale in Samuel Jay Keyser utemeljila generativno metriko, ki z matemati\xc4\x8dno logiko formulira metri\xc4\x8dna pravila v razli\xc4\x8dnih jezikih. Primerjalno verzologijo je utemeljil ruski verzolog Mihail Gasparov, predstavniki primerjalne slovanske verzologije so Poljakinja Lucylla Pszczo\xc5\x82owska, \xc4\x8ceh Miroslav \xc4\x8cervenka in Srb Svetozar Petrovi\xc4\x87. Srbski verz sta analizirala Kiril Taranovski in Leon Kojen, hrva\xc5\xa1ki verz Marin Frani\xc4\x8devi\xc4\x87, Ivan Slamnig ter Miroslav in Zoran Kravar.'